Andre end jeg har fat i kraven på redaktionen. Forleden var det Jørn Lund, der i sin ugentlige sprogklumme advarede mod overdreven brug af stærke gloser. Ikke fordi professoren er sippet, men fordi redaktionen spiller sig et vigtigt virkemiddel af hænde – der går inflation i sproget:

»Hvad skal man skrive, hvis man virkelig har lyst til at bryde et tabu og sætte noget stilistisk i kursiv? Brugen af stærke og tidligere tabuiserede ord har intet med frisind at gøre i et samfund med helt andre urørlighedszoner«, skrev Jørn Lund.

Står det nu så slemt til? Ja, det gør. For lidt over fem år siden undersøgte jeg sagen, og jeg har lige tjekket igen. Det er samlet set blevet betydelig værre, hvilket vil blive dokumenteret om ganske få linjer – udelukkende for at understrege min pointe.